b'\n_START_ARTICLE_\nIfni\n_START_PARAGRAPH_\nIfni var en spansk provins p\xc3\xa5 Marokkos Atlanterhavskyst, s\xc3\xb8r for Agadir og tvers over for Kanari\xc3\xb8yene._NEWLINE_Den hadde et samlet areal p\xc3\xa5 1,502 km\xc2\xb2, og en befolkning p\xc3\xa5 51\xc2\xa0517 i 1964. Den viktigste n\xc3\xa6ringsvegen var fiske.\n_START_SECTION_\nHistorie\n_START_PARAGRAPH_\nSpanias tilstedev\xc3\xa6relse i omr\xc3\xa5det kan spores tilbake til en bosetning kalt\xc2\xa0Santa Cruz de la Mar Peque\xc3\xb1a, grunnlagt i 1476. Etter angrep av berbere\xc2\xa0mot spanjolene ble det besluttet \xc3\xa5 fokusere p\xc3\xa5 koloniseringen i andre omr\xc3\xa5der i Nord-Afrika og forlate Ifni._NEWLINE_I midten av det 19. \xc3\xa5rhundre lette europeiske makter etter ressurser, spesielt mineraler i Afrika. Spania fattet da interesse i for sin tidligere middelalderfestning for \xc3\xa5 gj\xc3\xb8re krav p\xc3\xa5 den s\xc3\xb8rlige delen av Marokko. Dette fungerte som et p\xc3\xa5skudd for en kort krig med Marokko i 1859._NEWLINE_Territoriet og dets viktigste by Sidi Ifni ble avst\xc3\xa5tt til Spania av Marokko, 26. april 1860, men det var liten interesse for dette koloniomr\xc3\xa5det frem til 1934 da den spanske generalguvern\xc3\xb8ren bosatte seg der._NEWLINE_I l\xc3\xb8pet av Francisco Francos diktatur, ble kolonien gjort til spansk provins og FN fortsatte sin kritikk av koloniseringen._NEWLINE_Etter Ifnikrigen (1957) ble  det meste av omr\xc3\xa5det okkupert av Marokko._NEWLINE_Spania ga formelt territoriet tilbake til Marokko 30. juni 1969. Territoriet ble da integrert i den marokkanske regionen Souss-Massa-Dr\xc3\xa2a.\n_START_SECTION_\nFrimerker\n_START_PARAGRAPH_\nSpania begynte \xc3\xa5 utstede frimerker for Ifni i 1941, f\xc3\xb8rst bare\xc2\xa0overtrykte\xc2\xa0spanske frimerker med teksten \xc2\xabTERRITORIO DE IFNI\xc2\xbb. Deretter ble det utstedt nye frimerker i 1943 med om lag\xc2\xa0ti\xc2\xa0i \xc3\xa5ret, et opplag langt over det postale behov.'